b'\n_START_ARTICLE_\nDv16\n_START_SECTION_\nOminaisuudet\n_START_PARAGRAPH_\nVeturi on rakenteeltaan keskiohjaamollinen, j\xc3\xa4ykk\xc3\xa4kehyksinen veturi, jossa on MAN:n suhteellisen harvak\xc3\xa4yntinen 8-sylinterinen rivimoottori ja Voithin hydraulinen virtausvaihteisto. Koneiston ohjaus on pneumaattinen eli paineilmatoiminen my\xc3\xb6hemmin yleistyneen s\xc3\xa4hk\xc3\xb6isen tai s\xc3\xa4hk\xc3\xb6pneumaattisen ohjauksen sijaan. Dv16-sarjan nopeutta saatiin kasvatettua Dv15:st\xc3\xa4 nostamalla moottorin tehoa ja suurentamalla py\xc3\xb6rien halkaisijaa._NEWLINE_Dv16-veturit olivat numeroituna sarjaan 2013\xe2\x80\x932040. Niiden suuri nopeus mahdollisti niiden k\xc3\xa4yt\xc3\xb6n my\xc3\xb6s linja-ajossa, ja t\xc3\xa4t\xc3\xa4 ominaisuutta hy\xc3\xb6dynnettiin aivan niiden hylk\xc3\xa4\xc3\xa4miseen asti. Dv16-sarjaa ajettiin kaksinajossa 1990-luvulle asti muun muassa Lahti-Heinola -radalla. Niiden p\xc3\xa4\xc3\xa4asiallinen k\xc3\xa4ytt\xc3\xb6 oli kuitenkin vaihtoty\xc3\xb6. Veturisarja poistettiin k\xc3\xa4yt\xc3\xb6st\xc3\xa4 vuonna 2008.\n_START_SECTION_\nTy\xc3\xb6olosuhteet\n_START_PARAGRAPH_\nMonien veturinkuljettajien mielest\xc3\xa4 Dv16-veturit olivat esim. Dv12-veturia parempia nopeatempoisessa vaihtoty\xc3\xb6ss\xc3\xa4. Dv15-sarjan tavoin t\xc3\xa4m\xc3\xa4 oli pitk\xc3\xa4lti yhteenkytketyn py\xc3\xb6r\xc3\xa4st\xc3\xb6n tuoman hyv\xc3\xa4n irtiottokyvyn ja ohjausk\xc3\xa4skyihin nopean reagoinnin ansiota. Vaihtoty\xc3\xb6henkil\xc3\xb6st\xc3\xb6n ja ymp\xc3\xa4rist\xc3\xb6n n\xc3\xa4k\xc3\xb6kulmasta Dv16 oli Dv12:ta parempi my\xc3\xb6s v\xc3\xa4h\xc3\xa4isemm\xc3\xa4n jarrumelun ja savuntuoton kannalta. Toisaalta Dv16-veturin ohjaamo oli eritt\xc3\xa4in meluisa ja muutoinkin nykystandardeihin n\xc3\xa4hden askeettinen. Ohjaamon alapuolella sijaitseva vaihdelaatikko nosti etenkin kes\xc3\xa4helteill\xc3\xa4 ohjaamon l\xc3\xa4mp\xc3\xb6tilan korkeaksi. T\xc3\xa4ll\xc3\xb6in tavattiin pit\xc3\xa4\xc3\xa4 konepeittoa auki j\xc3\xa4\xc3\xa4hdytyksen parantamiseksi.\n_START_SECTION_\nViimeiset vuodet VR:n k\xc3\xa4yt\xc3\xb6ss\xc3\xa4\n_START_PARAGRAPH_\n2000-luvun alussa vetureita oli k\xc3\xa4yt\xc3\xb6ss\xc3\xa4 viel\xc3\xa4 muun muassa Tampereella, Turussa, Oulussa, Jyv\xc3\xa4skyl\xc3\xa4ss\xc3\xa4, Porissa, Kuopiossa ja Iisalmessa. Dv15-sarjan hylk\xc3\xa4yksen my\xc3\xb6t\xc3\xa4 Dv16-veturit siirrettiin noilta paikkakunnilta suurimaksi osaksi Helsinkiin ja my\xc3\xb6s osaksi Kouvolaan ja sen ymp\xc3\xa4rist\xc3\xb6\xc3\xb6n. Muutamien vetureiden ohjaamoja ja koneistoja paranneltiin pienin muutoksin, mutta kulunvalvontalaitteita sarjaan ei koskaan asennettu. Viimeisin\xc3\xa4 vuosina Dv16-sarjaa k\xc3\xa4ytettiin p\xc3\xa4\xc3\xa4asiassa p\xc3\xa4ivystys- ja j\xc3\xa4rjestelyteht\xc3\xa4viss\xc3\xa4, eik\xc3\xa4 niill\xc3\xa4 juuri vedetty vakituisesti junia linjalla. 2000-luvulla veturin osien k\xc3\xa4ytt\xc3\xb6ik\xc3\xa4 oli jo ylitetty, eik\xc3\xa4 varaosia ollut en\xc3\xa4\xc3\xa4 saatavilla, joten vetureiden kunnossapito oli vaikeaa. Lis\xc3\xa4ksi monet veturinkuljettajat pitiv\xc3\xa4t veturin ohjaamon ty\xc3\xb6olosuhteita huonoina, joten n\xc3\xa4iden vanhojen veturien aika oli loppumassa. Pohjois-Suomen ratojen s\xc3\xa4hk\xc3\xb6istyksen laajeneminen vapautti Dv12-vetureita muuhun k\xc3\xa4ytt\xc3\xb6\xc3\xb6n, joten Dv16-sarjasta luopumista voitiin jo vakavasti ajatella.\n_START_SECTION_\nDv16-sarjan hylk\xc3\xa4\xc3\xa4minen\n_START_PARAGRAPH_\nDv16-sarjan hylk\xc3\xa4ys aloitettiin syksyll\xc3\xa4 2004. Suuria korjauksia sarjan vetureille ei sen j\xc3\xa4lkeen tehty, vaan rikkoutuneet yksik\xc3\xb6t hyl\xc3\xa4ttiin. Helsingiss\xc3\xa4 Dv16-veturien ura alkoi olla loppupuolella syksyll\xc3\xa4 2007, jolloin ensimm\xc3\xa4iset korvaavat Dv12-veturit saapuivat sinne. Muilla paikkakunnilla veturit oli jo aiemmin korvattu Dv12- tai Dr14-sarjan vetureilla. Ennakkokaavailuista huolimatta Dv16-sarjan k\xc3\xa4ytt\xc3\xb6 ei loppunut viel\xc3\xa4 vuoteen 2007, vaan viimeinen VR-Yhtym\xc3\xa4n k\xc3\xa4ytt\xc3\xa4m\xc3\xa4 sarjan veturi oli Dv16 nro 2026, joka teki viimeiset ty\xc3\xb6ns\xc3\xa4 Pasilassa 8. tammikuuta 2008. T\xc3\xa4m\xc3\xa4n j\xc3\xa4lkeen Dv16 nro 2015 teki viel\xc3\xa4 t\xc3\xb6it\xc3\xa4 Inkeroisissa korvaten Move66-veturia. _NEWLINE_Koko veturisarja on nyt hyl\xc3\xa4tty lukuun ottamatta numeroita 2026 ja 2038. 2026 on varattu Rautatiemuseolle ja numero 2038 on siirretty Keuruun Haapam\xc3\xa4elle Haapam\xc3\xa4en museoveturiyhdistyksen omistukseen. Loput veturit on romutettu Hyvink\xc3\xa4\xc3\xa4n konepajalla.\n_START_SECTION_\nLempinimi\xc3\xa4\n_START_PARAGRAPH_\nLempinimi\xc3\xa4 veturille ovat Vempu/Vemppu (johtuen sokkoakselin liikkeest\xc3\xa4), Karhukoira, Nalle, Murre, Punatulkku, Rysky ja Voivoi.'